Il-Ministeru għall-Finanzi ħabbar li Marvin Gaerty, li llum jokkupa l-ħatra ta' Kummissarju tat-Taxxi, se jkun qed jitlaq din il-kariga fuq talba tiegħu stess b'seħħ mill-aħħar ta' Jannar. Ġie spjegat li Marvin Gaerty kiteb ittra lill-Ministru għall-Finanzi u x-Xogħol Clyde Caruana, li aċċetta x-xewqa ta' Gaerty, biż-żewġ naħat jaqblu li dan kollu jidhol fis-seħħ fi tmiem dan ix-xahar biex ikun hemm ċans ta' tranżizzjoni. Malli jtemm il-ħatra Gaerty se jkun qed imexxi working group konsultattiv fil-qasam tat-taxxa fil-Ministeru għall-Finanzi u x-Xogħol. Sadanittant, il-Kummissjoni għas-Servizz Pubbliku kkonfermat in-nomina mressqa mill-Ministru għall-Finanzi u x-Xogħol flimkien mas-Segretarju Permanenti Ewlieni biex bħala Kummissarju tat-Taxxi jinħatar Joe Caruana, li bħalissa qiegħed iservi bħala Segretarju Permanenti. Caruana serva f'diversi ministeri bħala Segretarju Permanenti, fosthom f'dak għall-Edukazzjoni, għall-Finanzi u bħalissa fil-Ministeru għat-Trasport, l-Infrastruttura u l-Proġetti Kapitali. Fl-isqarrija ngħad li Caruana se jkun Designate Commissioner for Tax sa tmiem dan ix-xahar u jieħu l-ħatra ta' Kummissarju b'seħħ mill-1 ta' Frar 2022. Is-Segretarju Permanenti Ewlieni Mario Cutajar ħatar lil Johan Galea biex ikun is-Segretarju Permanenti fil-Ministeru għat-Trasport, l-Infrastruttura u l-Proġetti Kapitali b'seħħ mill-1 ta' Frar 2022, iżda b'perjodu ta' tranżizzjoni li jkun b'seħħ immedjat. Galea ilu Segretarju Permanenti mill-2016 u serva fil-Ministeru għall-Ġustizzja. Il-Kummissarju tat-Taxxa jixhed fl-inkjesta wara bibien magħluqa Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61e906434b8d0_rand.td-a-rec-img{text-align:left}.td_uid_3_61e906434b8d0_rand.td-a-rec-img img{margin:0 auto 0 0}